**PREDKLADACIA SPRÁVA**

Podpredsedníčka vlády a ministerka investícií, regionálneho rozvoja a informatizácie predkladá na rokovanie Legislatívnej rady vlády Slovenskej republiky *Návrh zákona, ktorým sa mení a dopĺňa zákon č. 539/2008 Z. z. o podpore regionálneho rozvoja v znení neskorších predpisov* (ďalej len „návrh zákona“) ako iniciatívny materiál na základe záväzkov vlády Slovenskej republiky v oblasti zlepšenia procesov podpory regionálneho rozvoja s cieľom vyrovnávania regionálnych rozdielov vyplývajúcich z Programového vyhlásenia vlády Slovenskej republiky na obdobie rokov 2021 - 2024.

Návrh zákona sa predkladá na základe potreby prepojenia legislatívnej úpravy podpory regionálneho rozvoja a nástrojov implementácie fondov Európskej únie. V roku 2008 vznikol systematický problém v dosahovaní cieľov politiky regionálneho rozvoja, ktorým je znižovanie regionálnych rozdielov vzhľadom na paralelné a neprepojené strategické plánovanie implementácie fondov Európskej únie, ktoré mali byť len doplnkovým nástrojom politiky regionálneho rozvoja. Vyššie spomenutý stav sa v praxi preukazuje napríklad prípravou duplicitných regionálnych strategických dokumentov v programovom období 2014 - 2020, kde podľa zákona č. 539/2008 Z. z. o podpore regionálneho rozvoja v znení neskorších predpisov vznikali tzv. Programy hospodárskeho rozvoja a sociálneho rozvoja krajov a podľa zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov tzv. Regionálne integrované územné stratégie, pričom obe úrovne dokumentov mali odlišné procesy schvaľovania, implementácie a monitorovania.

Chýbajúce prepojenie procesov implementácie fondov Európskej únie na procesy podpory regionálneho rozvoja, územné riadiace štruktúry a dokumenty v konečnom dôsledku viedlo k nemožnosti nastavenia nedopytového mechanizmu implementácie integrovaných územných investícií v Integrovanom regionálnom operačnom programe (IROP). Cieľom navrhovanej právnej úpravy je tiež zvýšenie miery schopnosti strategického plánovania subjektov územnej samosprávy, ktorá je v súčasnosti nízka.

Cieľom návrhu zákona je zakotvenie niektorých mechanizmov vo vzťahu k už existujúcej právnej úprave zákona č. 121/2022 Z. z. o príspevkoch z fondov Európskej únie a o zmene a doplnení niektorých zákonov za účelom efektívnejšieho využitia zdrojov z fondov Európskej únie s prihliadnutím na potreby území. Spresňujú sa činnosti Rady partnerstva a Kooperačnej rady udržateľného mestského rozvoja, ktorých cieľom je implementácia mimo dopytového výberu projektov, prostredníctvom integrovaných územných investícií vychádzajúcich z integrovaných územných stratégií.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. Návrh zákona nie je predmetom vnútrokomunitárneho pripomienkového konania.

Návrh zákona bude mať negatívne (rozpočtovo zabezpečené) vplyvy na rozpočet verejnej správy, pozitívne sociálne vplyvy a pozitívne vplyvy na služby verejnej správy pre občana. Návrh zákona nepredpokladá vplyvy na podnikateľské prostredie, vplyvy na informatizáciu spoločnosti, vplyvy na životné prostredie ani vplyvy na manželstvo, rodičovstvo a rodinu.

Predbežná informácia k návrhu zákona bola zverejnená na portáli Slov-Lex od 3. mája 2022 do 16. mája 2022. Materiál bol predmetom medzirezortného pripomienkového konania od 27. októbra 2022 do 18. novembra 2022 a predkladá sa bez rozporov.

Navrhuje sa, aby zákon s prihliadnutím na dĺžku legislatívneho procesu a primeranú legisvakačnú dobu nadobudol účinnosť 15. júla 2023.